VGI รายได้พุ่ง หนุนกำไรไตรมาส 2/62 โต 37% มาที่ 355 ลบ.
VGI รายได้พุ่ง หนุนกำไรไตรมาส 2/62 โต 37% มาที่ 355 ลบ. จากปีก่อนกำไร 260 ลบ. ขณะที่งวด 6 เดือน กำไรเพิ่มขึ้น 26.42% มาที่ 659 ลบ. จากปีก่อนกำไร 521 ลบ.
8 พ.ย. 2562

บริษัท วีจีไอ จำกัด (มหาชน) หรือ VGI รายงานผลการดำเนินงานประจำไตรมาส 2/62 และงวด 6 เดือนแรก สิ้นสุดวันที่ 30 ก.ย.62 ดังนี้

โดยผลการดำเนินงานในไตรมาสดังกล่าว มีกำไรเพิ่มขึ้น เนื่องจากบริษัทฯมีรายได้เพิ่มขึ้น 36.5% จากช่วงเดียวกันเมื่อปีก่อน จาก 1,222 ล้านบาท เป็น 1,668 ล้านบาท ซึ่งการเติบโตดังดกล่าวมีสาเหตุหลักมาจากการควบรวมงบการเงินของบริษัท Puncak Berlian Sdn. Bhd. (PBSB) โดยบริษัท มาสเตอร์ แอด จำกัด (มหาชน) หรือ MACO ที่บันทึกรายได้อยู่ในธุรกิจสื่อโฆษณากลางแจ้ง รวมไปถึงการควบรวมงบการเงินแบบเต็มไตรมาสของกลุ่มทรานส์.แอด ในกลุ่มธุรกิจบริการด้านดิจิทัล นอกจากนี้ บริษัทฯยังมีการรับรู้รายได้จาก VGI Digital Lab ที่โฟกัสในการทำการตลาดบนช่องทางออนไลน์และดิจิทัล ในกลุ่มธุรกิจบริการด้านดิจิทัล
อีกทั้ง ธุรกิจสื่อโฆษณานอกบ้าน มีรายได้ 1,048 ล้านบาท เพิ่มขึ้น 13.8% จากช่วงเดียกวันเมื่อปีก่อน หรือคิดเป็น 62.8% ของรายได้การให้บริการรวม โดยมีสาเหตุหลักมาจากการควบรวมงบการเงินธุรกิจสื่อโฆษณาในต่างประเทศของกลุ่มธุรกิจสื่อโฆษณากลางแจ้งเป็นครั้งแรก